Na temelju članka 93. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ br. 86/08, 61/11 i 04/18) i sukladno Planu prijma na stručno osposobljavanje bez zasnivanja radnog odnosa u Općini Vidovec za 2018. godinu, KLASA: 112-01/18-01/05, URBROJ: 2186/10-02/1-18-01 od 01. listopada 2018. godine, općinski načelnik Općine Vidovec raspisuje

**JAVNI POZIV**

**za prijam polaznika/ce na stručno osposobljavanje za rad bez zasnivanja radnog odnosa u Jedinstveni upravni odjel Općine Vidovec u trajanju od 12 mjeseci, s punim radnim vremenom za slijedeće radno mjesto**

**1. Referent/referentica – administrativni/a tajnika/ca – 1 polaznik/ca**

**Uvjeti:**

**-** srednja stručna sprema ekonomske ili administrativne struke

- dobro znanje rada na računalu

Uvjete za prijavu na ovaj poziv ostvaruju nezaposlene osobe prijavljene u evidenciji nezaposlenih duže od 30 dana te ukoliko nemaju više od 12 mjeseci evidentiranog staža u zvanju za koje su se obrazovale, bez obzira na ukupno evidentiran staž u mirovinskom osiguranju.
Na javni poziv se mogu javiti osobe oba spola.

Osobe koje ispunjavaju tražene uvjete u prijavi na Javni poziv trebaju navesti osobne podatke (ime i prezime, datum i mjesto rođenja, adresu stanovanja, broj telefona, e-mail adresu) te priložiti slijedeće priloge:

- životopis,
- dokaz o odgovarajućem stupnju obrazovanja (preslika svjedodžbe),

- dokaz o hrvatskom državljanstvu (preslika domovnice ili važeće osobne iskaznice),
- uvjerenje nadležnog suda da se protiv kandidata/kandidatkinje ne vodi kazneni postupak, (koji ne smije biti stariji od 6 mjeseci od dana objave ovog Javnog poziva),
- dokaz o radnom stažu (preslika radne knjižice, odnosno elektronički zapis ili potvrda o podacima evidentiranim u bazi podataka Hrvatskog zavoda za mirovinsko osiguranje).

Preslike traženih priloga ne moraju biti ovjerene, a odabrana osoba je prije sklapanja ugovora dužna dostaviti na uvid originalne dokumente.

Kandidat/kinja koji/a se poziva na pravo prednosti pri zapošljavanju u skladu s člankom 101. Zakona o hrvatskim braniteljima iz Domovinskog rata i članovima njihovih obitelji, uz prijavu na natječaj dužan/a je priložiti osim dokaza o ispunjavanju traženih uvjeta i sve potrebne dokaze dostupne na poveznici Ministarstva hrvatskih branitelja: <https://branitelji.gov.hr/zaposljavanje-843/843>.

Urednom prijavom smatra se prijava koja sadržava sve podatke i priloge navedene u javnom pozivu. Nepravodobne i neuredne prijave neće se razmatrati niti će podnositelji neurednih prijava biti pozvani na dopunu prijave.

Osobe koje podnesu nepravodobne ili nepotpune prijave ili ne ispunjavaju formalne uvjete javnog poziva ne smatraju se kandidatima prijavljenima na javni poziv, te će o tome biti obaviještene pisanim putem.

Stručno osposobljavanje za rad obavlja se na temelju sklopljenog ugovora o međusobnim pravima i obvezama između odabranih kandidata i Općine Vidovec, ali tek nakon dobivenog odobrenja za stručno osposobljavanje od strane Hrvatskog zavoda za zapošljavanje. Osoba na stručnom osposobljavanju imaju pravo na novčanu naknadu koju isplaćuje Hrvatski zavod za zapošljavanje.

Prijave s dokazima o ispunjavanju potrebnih uvjeta podnose se u roku od 8 dana od dana objave Javnog poziva na web stranici Hrvatskog zavoda za zapošljavanje na adresu: **Općina Vidovec, Trg Svetog Vida 9, 42205 Vidovec**, s naznakom „Javni poziv za prijam polaznika/ce na stručno osposobljavanje“.

Javni poziv objavljuje se na web stranicama Hrvatskog zavoda za zapošljavanje i Općine Vidovec.

KLASA: 112-01/18-01/05

URBROJ: 2186/10-02/1-18-02

Vidovec, 05. studenog 2018.

OPĆINA VIDOVEC